b"\n_START_ARTICLE_\nBoris Sovi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nBoris Sovi\xc4\x8d je bil rojen 30. oktobra 1956 v Mariboru. O\xc4\x8de Janez (Ivan) Sovi\xc4\x8d je bil rojen v Mislinji pri Slovenj Gradcu, mama Zofija (rojena Pak) pa v Lastomercih pri Gornji Radgoni._NEWLINE_Osnovno \xc5\xa1olo Bojana Ilicha v Mariboru je kon\xc4\x8dal leta 1971, leta 1975 pa Tehni\xc5\xa1ko elektro, strojno in tekstilno \xc5\xa1olo v Mariboru. Leta 1980 je diplomiral na Visoki tehni\xc5\xa1ki \xc5\xa1oli Univerze v Mariboru na smeri elektrotehnika, energetika. Naslov njegove diplomske naloge je bil Ra\xc4\x8dunalni\xc5\xa1ko projektiranje razsvetljave poljubne oblike polja vrednotenja._NEWLINE_Leta 1981 je kon\xc4\x8dal \xc5\xa1olo za rezervne voja\xc5\xa1ke \xc4\x8dastnike tehni\xc5\xa1ke slu\xc5\xbebe kopenske vojske v Zagrebu. Po odslu\xc5\xbeenem voja\xc5\xa1kem roku v Ljubljani je bil razporejen v Teritorialno obrambo v Mariboru. Ima voja\xc5\xa1ki \xc4\x8din stotnika._NEWLINE_Leta 2009 je kon\xc4\x8dal magistrski \xc5\xa1tudij na Fakulteti za elektrotehniko, ra\xc4\x8dunalni\xc5\xa1tvo in informatiko Univerze v Mariboru. Naslov njegove magistrske naloge je bil Optimizacija oskrbe z obnovljivimi viri energije.\n_START_SECTION_\nDru\xc5\xbeina\n_START_PARAGRAPH_\nS soprogo Ano imata tri otroke, sina Simona ter h\xc4\x8derki Nives in Ireno. Stalno prebivali\xc5\xa1\xc4\x8de imajo v Mariboru.\n_START_SECTION_\nProjektiranje\n_START_PARAGRAPH_\nPoklicno pot je leta 1980 za\xc4\x8del v Elektrokovini v Mariboru, kjer se je zaposlil kot samostojni projektant in komercialno tehni\xc4\x8dni svetovalec na podro\xc4\x8dju elektri\xc4\x8dne razsvetljave.\n_START_SECTION_\nVodenje gospodarske dru\xc5\xbebe\n_START_PARAGRAPH_\nLeta 1986 je bil imenovan za \xc4\x8dlana poslovodnega odbora SOZD Elektrokovina in direktorja podro\xc4\x8dja elektro opreme in elektronike. Dol\xc5\xbenost je opravljal do konca avgusta 1990._NEWLINE_Nadzorni svet ga je leta 2012 imenoval za predsednika uprave delni\xc5\xa1ke dru\xc5\xbebe Elektro Maribor, podjetja za distribucijo elektri\xc4\x8dne energije, d.d.\n_START_SECTION_\nOrgan nadzora\n_START_PARAGRAPH_\nBil je \xc4\x8dlan in predsednik nadzornih svetov v dru\xc5\xbebah Elektro Slovenija (ELES) in EGS Razvoj in in\xc5\xbeeniring, ter predsednik Nadzornega sveta Javnega medob\xc4\x8dinskega stanovanjskega sklada Maribor. Funkcijo nadzora in skup\xc5\xa1\xc4\x8dine opravlja v dru\xc5\xbebah Energija plus in OVEN Elektro Maribor._NEWLINE_Leta 2015 je bil izvoljen za \xc4\x8dlana Skup\xc5\xa1\xc4\x8dine Gospodarske zbornice Slovenije. Leta 2017 je za dve leti prevzel vodenje gospodarskega interesnega zdru\xc5\xbeenja distribucije elektri\xc4\x8dne energije Slovenije.\n_START_SECTION_\nLokalna samouprava in dr\xc5\xbeavna uprava\n_START_PARAGRAPH_\nNa prvih demokrati\xc4\x8dnih volitvah leta je bil 1990 izvoljen za delegata dru\xc5\xbebenopoliti\xc4\x8dnega zbora Skup\xc5\xa1\xc4\x8dine ob\xc4\x8dine Maribor in imenovan za poklicnega podpredsednika skup\xc5\xa1\xc4\x8dine. Vodil je priprave na plebiscit o samostojnosti Slovenije leta 1990 v Mariboru in bil aktiven udele\xc5\xbeenec pekrskih dogodkov in slovenske osamosvojitvene vojne._NEWLINE_Leta 1993 ga je Vlada Republike Slovenije imenovala za prvega dr\xc5\xbeavnega sekretarja za energetiko v Ministrstvu za gospodarske dejavnosti. Vodil je izdelavo Strategije u\xc4\x8dinkovite rabe in oskrbe Slovenije z energijo. Vodil je slovensko pogajalsko skupino (1992-1994) in v imenu Republike Slovenije podpisal Pogodbo o energetski listini (1994)._NEWLINE_Na vokalnih volitvah je bil leta 1998 prvi\xc4\x8d in leta 2002 drugi\xc4\x8d izvoljen za \xc5\xbeupana Mestne ob\xc4\x8dine Maribor. Izvoljen je bil za predsednika Skupnosti ob\xc4\x8din Slovenije.\n_START_SECTION_\nDr\xc5\xbeavni zbor\n_START_PARAGRAPH_\nLeta 1996 je bil izvoljen v drugi Dr\xc5\xbeavni zbor Republike Slovenije. Bil je predsednik odbora za znanost in tehnologijo ter \xc4\x8dlan odbora za mednarodne odnose, odbora za gospodarstvo in komisije za evropske zadeve. Na dr\xc5\xbeavnozborskih volitvah leta 2011 je kandidiral na listi SD.\n_START_SECTION_\nEvropska unija\n_START_PARAGRAPH_\nImenovan je bil za \xc4\x8dlana Odbora regij Evropske unije._NEWLINE_Bil je prvi vodja slovenske delegacije v Odboru regij in podpredsednik Odbora regij Evropske unije.\n_START_SECTION_\nDiplomatska dejavnost\n_START_PARAGRAPH_\nNa predlog Vlade ga je Predsednik Republike Slovenije leta 2007 imenoval za izrednega in opolnomo\xc4\x8denega veleposlanika Republike Slovenije v Dr\xc5\xbeavi Izrael. Mandat je zaklju\xc4\x8dil konec septembra 2011._NEWLINE_Oktobra 2011 je bil imenovan za poslovode\xc4\x8dega Direktorata za gospodarsko diplomacijo Ministrstva za zunanje zadeve Republike Slovenije. Dol\xc5\xbenost je opravljal do marca 2012.\n_START_SECTION_\nPoliti\xc4\x8dno delovanje\n_START_PARAGRAPH_\nNa Tehni\xc5\xa1ki elektro, strojni in tekstilni \xc5\xa1oli v Mariboru je bil izvoljen za predsednika Dija\xc5\xa1ke skupnosti. V \xc4\x8dasu \xc5\xa1tudija na Univerzi v Mariboru je bil leta 1976 izvoljen za predsednika \xc5\xa1tudentske organizacije, leta 1977 pa je postal prorektor \xc5\xa1tudent Univerze v Mariboru._NEWLINE_Kot \xc4\x8dlan Socialnih demokratov in njenih predhodnic je bil sekretar konference ZKS na Univerzi v Mariboru, predsednik mestne in obmo\xc4\x8dne organizacije Zdru\xc5\xbeene liste socialnih demokratov in Socialnih demokratov v Mariboru ter predsednik konference ZLSD Slovenije. Bil je \xc4\x8dlan predsedstva zdru\xc5\xbeenja socialnih demokratov dr\xc5\xbeav alpskega loka in podpredsednik skupine socialistov v Odboru regij Evropske unije v Bruslju.\n_START_SECTION_\nDru\xc5\xa1tvene dejavnosti\n_START_PARAGRAPH_\nBil je predsednik Jugoslovanskega dru\xc5\xa1tva za razsvetljavo in \xc4\x8dlan izvr\xc5\xa1nega odbora CiE (Commission Internationale de l'Eclairage)(1989-1991)._NEWLINE_Boris Sovi\xc4\x8d je \xc4\x8dlan Zveze zdru\xc5\xbeenj borcev za vrednote NOB, Veteranskega dru\xc5\xa1tva Sever, Zveze veteranov vojne za Slovenijo in Zveze slovenskih \xc4\x8dastnikov. Je soustanovitelj Evropske hi\xc5\xa1e v Mariboru.\n_START_SECTION_\nPriznanja\n_START_PARAGRAPH_\nJe \xc4\x8dastni \xc4\x8dlan Obmo\xc4\x8dnega zdru\xc5\xbeenja veteranov vojne za Slovenijo Maribor, dobitnik zlate plakete Zveze zdru\xc5\xbeenj borcev in udele\xc5\xbeencev NOB Slovenije, dobitnik plakete Rde\xc4\x8dega kri\xc5\xbea Maribora, \xc4\x8dastni ob\xc4\x8dan ob\xc4\x8dine Kraljevo (Srbija) in edini \xc5\xa1tudent, dobitnik zlate plakete Univerze v Mariboru."